b'\n_START_ARTICLE_\nFatima Mernissi\n_START_PARAGRAPH_\nFatima Mernissi, (arab.  \xd9\x81\xd8\xa7\xd8\xb7\xd9\x85\xd8\xa9 \xd9\x85\xd8\xb1\xd9\x86\xd9\x8a\xd8\xb3\xd9\x8a\xe2\x80\x8e)(synt. 27. syyskuuta 1940 F\xc3\xa8si, Marokko \xe2\x80\x93 30. marraskuuta 2015 Rabat, Marokko) oli marokkolainen kirjailija, esseisti, sosiologi ja feministi. H\xc3\xa4n uudisti islamilaista feminismi\xc3\xa4 ja edisti ihmisoikeuksia ja demokratiaa muslimimaailmassa. _NEWLINE_Mernissi opiskeli sek\xc3\xa4 kotimaassaan ett\xc3\xa4 Pariisissa ja Yhdysvalloissa, jossa h\xc3\xa4n teki vuonna 1975 v\xc3\xa4it\xc3\xb6skirjan, alan klassikoksi etenkin islamilaisissa maissa muodostuneen Beyond the Veil. _NEWLINE_Lis\xc3\xa4ksi Mernissi kirjoitti ranskaksi ja englanniksi viitisentoista kirjaa, jotka k\xc3\xa4sitteliv\xc3\xa4t sukupuoli-identiteetti\xc3\xa4, yhteiskunnan sosiopoliittisia rakenteita ja naisen asemaa islamissa. H\xc3\xa4nelt\xc3\xa4 on suomennettu osin fiktiivinen omael\xc3\xa4m\xc3\xa4kerrallinen teos Unelma vapaudesta. H\xc3\xa4nen tunnetuin teoksensa on Le harem politique \xe2\x80\x93 Le Proph\xc3\xa8te et les femmes (1987), joka on ilmestynyt englanniksi nimell\xc3\xa4 The Veil and the Male Elite._NEWLINE_Mernissi opetti vuodesta 1980 Rabatin Mohammed V:n yliopistossa.'